b'\n_START_ARTICLE_\nNaprej (\xc4\x8dasopis)\n_START_PARAGRAPH_\nNaprej je \xc4\x8dasopis, ki ga je od 2. januarja do 29. septembra 1863 v Ljubljani izdajal Miroslav Vilhar, urejal pa Fran Levstik._NEWLINE_Bleiweisove Kmetijske in rokodelske novice po obnovi ustavnega \xc5\xbeivljenja kmalu niso mogle ve\xc4\x8d spremljati vse bolj pestrega kulturnega in politi\xc4\x8dnega dogajanja na slovenskem podro\xc4\x8dju. Praznino je zapolnil gra\xc5\xa1\xc4\x8dak Miroslav Vilhar s \xc4\x8dasopisom Naprej, ki je izhajal dvakrat na teden. Urejal ga je Fran Levstik, ki je bil tudi avtor ve\xc4\x8dine besedil. V njih je nasprotoval praznemu domoljubju, podpiral program Zedinjene Slovenije, poudarjal nujnost povezovanja z drugimi narodi na slovanskem Jugu ter spodbujal sistemati\xc4\x8dno delo na narodnopoliti\xc4\x8dnemu in kulturnemu podro\xc4\x8dju. Zavrnil je potuj\xc4\x8devanje, sklepanje prevelikih kompromisov in oportunizem. Po letu dni je bilo izhajanje \xc4\x8dasopisa prekinjeno. Vzrok je bilo Levstikovo besedilo, v katerem je zahteval opustitev starih de\xc5\xbeelnih meja in zdru\xc5\xbeitev slovenskega naroda po programu Zedinjene Slovenije. Zaradi tega teksta je bil Vilhar obsojen na denarno kazen in zapor.'